SET ปิดเช้าลบ 5 จุด นลท.รอตัวเลขเงินเฟ้อสหรัฐ-ผลประชุมเฟด คาดบ่ายไซด์เวย์กรอบ 1,630-1,660
SET ปิดเช้าลบ 5 จุด นลท.รอตัวเลขเงินเฟ้อสหรัฐ-รายงานการประชุมเฟด ในคืนวันพุธนี้ ส่วนแนวโน้มการลงทุนช่วงบ่ายคาดยังคงเคลื่อนไหวในลักษณะเดียวกันกับช่วงเช้าที่ผ่านมา ให้แนวรับ 1, 630 จุด และแนวต้าน 1,660 จุด
11 ต.ค. 2564

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยเช้านี้แกว่งไซด์เวย์เคลื่อนไหวทั้งในแดนบวกและลบ สอดคล้องกับตลาดหุ้นอื่นในภูมิภาคเอเชีย จากนักลงทุนยังรอดูตัวเลขเงินเฟ้อของสหรัฐ และการรายงานการประชุมธนาคารกลางสหรัฐ (เฟด) ที่จะออกมาช่วงคืนวันพุธ (13 ต.ค. 2564) ประกอบในวันพุธนี้ยังเป็นวันหยุดของไทยด้วย ทำให้นักลงทุนอยู่ในช่วงของการรอดูสถานการณ์ไปก่อน (wait&amp;see)
โดยคาดในช่วงต้นสัปดาห์วันจันทร์และอังคารนี้ ตลาดฯ น่าจะมีลักษณะของการแกว่งไซด์เวย์ ยังไม่มีทิศทางชัดเจนมากนัก การลงทุนวันนี้จึงเป็นลักษณะการเข้าลงทุนในหุ้นรายกลุ่ม รายตัว เช่น หุ้นกลุ่มสินค้าโภคภัณฑ์ ซึ่งนอกจากราคาน้ำมันที่ปรับตัวขึ้น ก็ยังมีประเด็นของเงินเฟ้อ ที่เป็นตัวแทนของการป้องกันเงินเฟ้อ รวมถึงหุ้นกลุ่ม Reopening ที่ยังคง Laggard อยู่
ขณะที่ในประเทศคาดได้รับปัจจัยบวกจากจำนวนผู้ติดเชื้อโควิด-19 ATK ที่ปรับตัวลดลง จากระดับ 1 หมื่นราย เป็น 2 พันราย ส่งผลดีต่อหุ้นที่ได้รับประโยชน์จากการ Reopening
สำหรับแนวโน้มการลงทุนในช่วงบ่ายนี้ นายสุโชติ กล่าวว่า ตลาดฯ น่าจะยังคงเคลื่อนไหวทั้งในแดนบวกและลบสลับกัน ให้แนวรับ 1,630 จุด และแนวต้าน 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STARK มูลค่าการซื้อขาย 2,875.41 ล้านบาท ปิดที่ 4.62 บาท ลดลง 0.68 บาท
KBANK มูลค่าการซื้อขาย 2,451.41 ล้านบาท ปิดที่ 139.00 บาท ลดลง 1.00 บาท
TRUE มูลค่าการซื้อขาย 1,806.64 ล้านบาท ปิดที่ 4.12 บาท เพิ่มขึ้น 0.02 บาท
BANPU มูลค่าการซื้อขาย 1,800.33 ล้านบาท ปิดที่ 13.60 บาท เพิ่มขึ้น 0.10 บาท
PTT มูลค่าการซื้อขาย 1,771.15 ล้านบาท ปิดที่ 40.00 บาท เพิ่มขึ้น 0.25 บาท
 
 